梁相宜事件

梁相宜事件係中國一次社會事件，2018年3月13號發生，喺北京全國人大會議嘅新聞發布會度，女記者張慧君提嘅問題冗長累贅，企喺佢隔籬嘅女記者梁相宜聽到反白眼，成個過程俾中央電視台直播出街，引起中國以至全世界嘅網民同媒體關注。

人物 
梁相宜，青島人，「第一財經」女記者。2009年，佢喺中國傳媒大學畢業之後，做過北京晨報、第一財經日報等媒體，採訪經驗豐富。

張慧君，「美國全美電視台」女記者、執行台長。佢喺河北大學畢業，試過喺中央電視台實習。

事件 
2018年3月13號，梁相宜同張慧君參加第十三屆全國人大第一次會議嘅新聞發布會。喺11點16分，著紅色衫嘅張向國資委主任肖亞慶提問，問題冗長。著藍色衫嘅梁聽住佢嘅問題，卒之反白眼。中央電視台直播成個過程出街，引起網民熱議。

事件發生之後，社交媒體流傳嘅微信截圖顯示，梁相宜得知自己反白眼成為街談巷議之後，同朋友講，「你愁[瞅]她那德行，問問題比回答的還多。」兩個人衣著啱好係一藍一紅，佢哋兩個嘅強烈對比，促成呢次事件成為網上熱門話題，有關兩個人嘅消息喺各種網站同社交媒體層出不窮。

反響 
中共喉舌《環球時報》嘅總編輯胡錫進發微博話，「第一財經女記者梁相宜火了。她對旁邊提冗長問題的記者翻白眼，被電視直播了出來，笑翻網民。希望這樣的花絮能在網上留的住，別被刪掉。老百姓就是喜歡這種東西，人性的這種DNA改不了。黨員幹部要隨時講政治，但普通人不必。普通人看政治的視角也喜歡花絮化，但這無傷大雅。」殊不知中共嘅審查急速收緊，當日晏晝4點開始，「藍衣記者」經已俾新浪微博封禁，冇得搜索，胡錫進發嘅微博都俾人刪除。

由於事件激起網民對中國審查制度同政治現象嘅討論，有傳梁相宜可能飯碗不保，被高層政治官員認為事件影響人大會議嘅嚴肅性。同時呢件事亦俾第啲國家媒體報導，逐漸傳遍全球。

紐約時報同英國廣播公司分析指出，初頭單嘢事態擴大之時，部分網民將兩個記者之間嘅強烈對比，引申變成諷刺「兩會」實質係橡皮圖章、政治表演，而且網民起底事件主角及關連人物，引發官場腐敗傳言不斷出現，所以中共對成件事徹底封鎖。中央電視台之後重播片段嘅時候亦將呢橛剪咗。

中國歷史學者章立凡話，「沒人真正關心這些會議，甚至連記者也不關心」。

参考

2018年中國
中華人民共和國政治審查